KIRJALLINEN KYSYMYS E-0651/03 esittäjä(t): Erik Meijer (GUE/NGL) komissiolle. Käsittelemättä olevat pyynnöt, jotka koskevat puuttumista töyhtöhyypän munien keräämiseen Frieslandin maakunnassa Alankomaissa.



Virallinen lehti nro 280 E , 21/11/2003 s. 0078 - 0079



KIRJALLINEN KYSYMYS E-0651/03 esittäjä(t): Erik Meijer (GUE/NGL) komissiolle (5. maaliskuuta 2003) Aihe: Käsittelemättä olevat pyynnöt, jotka koskevat puuttumista töyhtöhyypän munien keräämiseen Frieslandin maakunnassa Alankomaissa 1. Onko komissio tietoinen siitä, että Bond van Friese Vogelbeschermingswachten, BFVW (Frieslandin lintujensuojelun valvojien yhdistys), joka on pyytänyt komissiolta mahdollisuutta jatkaa töyhtöhyypän munien keräämistä Frieslandissa, ei ole mikään luonnonsuojeluyhdistys? Kyseessä on töyhtöhyypän munien kerääjien yhdistys, sillä kaikki suuret luonnon- ja ympäristönsuojeluyhdistykset suhtautuvat kielteisesti munien ottamiseen luonnosta. 2. Onko komissio tietoinen myös siitä, että munien keräämistä ei valvota tarkkaan? BFVW myöntää munien keräämiseen oikeuttavan kortin jokaiselle Frieslandin asukkaalle, joka korttia hakee. 3. Tietääkö komissio, että Frieslandissa munien keräämisoikeutta ei voida pitää korvauksena siitä, että ihmiset suojelevat linnunpesiä mahdollisimman hyvin tehdessään maataloustöitä, sillä niin tekevät ihmiset muuallakin Alankomaissa, eikä heillä ole oikeutta kerätä munia luonnosta? 4. Mitä komissio tekee Faunabeschermingin (eläimistönsuojeluyhdistys) vuonna 1999 ympäristöasioiden pääosastoon jättämällä valituksella numero 4931, joka koskee töyhtöhyypän munien laajamittaisen keräämisen jatkumista Frieslandissa? 5. Mitä tuloksia komissiolla on tutkimuksesta, joka koskee jäsenyysvelvoitteiden rikkomismenettelyn valmistelemista ja asian viemistä Euroopan yhteisöjen tuomioistuimeen sekä Alankomaiden viranomaisten antaman vastauksen arvioimista? Komissio on antanut 25. helmikuuta 2002 vastauksen asiaa koskevaan kysymykseen P-0134/02(1). 6. Milloin kyseinen jo aloitettu menettely saatetaan päätökseen? Selviääkö samalla, sallitaanko EU:ssa, että lintudirektiivin rikkomista jatketaan niin kuin on tehty viimeisten 24 vuoden ajan? (1) EYVL C 205 E, 29.8.2002. s. 76. Margot Wallströmin komission puolesta antamayhteinen vastauskirjallisiin kysymyksiin E-0650/03 ja E-0651/03 (4. huhtikuuta 2003) Komissio on tietoinen perinteisestä töyhtöhyypän munien keräämisestä luonnosta Frieslandin maakunnassa Alankomaissa. Töyhtöhyyppä, kuten mikä tahansa eurooppalainen luonnossa esiintyvä lintulaji, kuuluu luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY (jäljempänä direktiivi) soveltamisalaan. Direktiivin 5 artiklassa kielletään ankarasti muun muassa munien keräämisen luonnosta. Poikkeuksia tähän yleiseen kieltoon voidaan myöntää ainoastaan direktiivin 9 artiklassa esitetyn tiukan poikkeusjärjestelmän nojalla, jos muuta tyydyttävää ratkaisua ei ole, ja vain tarkkaan rajatuin perustein. Asiassa on meneillään rikkomisesta johtuva menettely. Tässä yhteydessä komissio on toimittanut Alankomaille perustellun lausunnon Euroopan yhteisön perustamissopimuksen 226 artiklan nojalla. Koska tähän perusteltuun lausuntoon ei saatu vastausta, komissio päätti viedä asian yhteisöjen tuomioistuimeen Luxemburgissa. Hiukan myöhemmin Alankomaiden viranomaiset vastasivat perusteltuun lausuntoon. Tämä vastaus ja tammikuussa 2003 toimitettu täydentävä vastaus, samoin kuin kantelijalta saadut tiedot, ovat parhaillaan arvioitavina. Lisäksi, sikäli kuin niitä ei vielä ole tuotu esiin rikkomisesta johtuvan menettelyn aikana, komissio ottaa huomioon parlamentin jäsenen mainitsemat seikat tässä yhteydessä. Kaikkien asiaan liittyvien seikkojen arvioinnin lopputuloksen perusteella komissio saattaa päätellä, että direktiivin 9 artiklan edellytykset ovat olemassa ja lopettaa asian käsittelyn. Muutoin komissio voi päättää aikaisemman päätöksensä täytäntöönpanosta ja viedä asian yhteisöjen tuomioistuimeen.